Na osnovu člana 15. stav (1) alineja 2. Zakona o principima lokalne samouprave u Federaciji Bosne i Hercegovine („Službene novine Federacije Bosne i Hercegovine“, broj: 49/06 i 51/09), člana 69. Statuta Općine Stari Grad Sarajevo – Prečišćeni tekst (“Službene novine Kantona Sarajevo”, broj: 20/13), Odluke o izvršavanju budžeta Općine Stari Grad Sarajevo za 2024. godinu („Službene novine Kantona Sarajevo“, broj: 5/24) i člana 5. stav (3) Pravilnika o ostvarivanju prava na jednokratnu novčanu pomoć lica u stanju socijalne potrebe („Službene novine Kantona Sarajevo“, broj: 14/24), sa dopunom, broj: 02-45-377/24 od 30.04.2024. godine, Općinski načelnik Općine Stari Grad Sarajevo objavljuje

**J A V N I P O Z I V**

**za dodjelu jednokratne novčane pomoći kao socijalne pomoći**

**licima u stanju socijalne potrebe**

**I – PREDMET JAVNOG POZIVA**

Predmet Javnog poziva je prikupljanje prijava i dodjela jednokratne novčane pomoći kao socijalne pomoći licima u stanju socijalne potrebe sa područja Općine Stari Grad Sarajevo. Pomoć će biti dodijeljena u skladu sa raspoloživim sredstvima u Budžetu Općine Stari Grad Sarajevo za 2024. godinu, shodno podnesenim prijavama.

**II – PRAVO NA DODJELU JEDNOKRATNE NOVČANE POMOĆI**

Pravo na dodjelu jednokratne novčane pomoći mogu ostvariti lica koja imaju prebivalište na području Općine Stari Grad Sarajevo najmanje jednu godinu prije podnošenja zahtjeva.

Pored naprijed navedenih lica, pravo na jednokratnu novčanu pomoć može ostvariti i lice:

1. koje ima boravište na području Općine u trajanju najmanje jednu godinu prije podnošenja zahtjeva, a ima priznat status raseljenog lica;
2. koje ima prebivalište i boravište na području Općine kraće od jednu godinu dana, a stupilo je u bračnu zajednicu sa licem koje ima prebivalište ili boravište u trajanju dužem od jedne godine.

Pravo na dodjelu jednokratne novčane pomoći kao socijalne pomoći, podnosilac prijave može ostvariti samo jednom u toku jedne kalendarske godine i iz jednog domaćinstva.

Pravo na dodjelu jednokratne novčane pomoći ne mogu ostvariti lica koja su fiktivno prijavljena na adresi prebivališta što će se utvrditi terenskim obilaskom.

**III – USLOVI ZA DODJELU JEDNOKRATNE NOVČANE POMOĆI**

Pravo na dodjelu jednokratne novčane pomoći mogu ostvariti lica u stanju socijalne potrebe, i to:

1. pojedinci ili domaćinstva bez prihoda najmanje tri mjeseca prije podnošenja zahtjeva;
2. pojedinci ili domaćinstva kojima najmanje tri mjeseca prije podnošenja zahtjeva po članu domaćinstva ostvareni mjesečni prihod ne prelazi iznos od 20% prosječne plaće ostvarene u Kantonu Sarajevo u prethodnoj godini.

**IV – POTREBNA DOKUMENTACIJA**

Prilikom prijave na ovaj Javni poziv potrebno je da svi podnosioci prijave prilože sljedeću dokumentaciju:

* čitko popunjen i potpisan propisani obrazac, koji je sastavni dio ovog Javnog poziva;
* ovjerena izjava o zajedničkom domaćinstvu (kućna lista);
* uvjerenje o kretanju za sve članove domaćinstva;
* uvjerenje Javne ustanove „Služba za zapošljavanje Kantona Sarajevo“ Sarajevo za članove domaćinstva koji se nalaze na evidenciji kao nezaposlene osobe;
* uvjerenje Porezne uprave Federacije Bosne i Hercegovine o visini prihoda u posljednja 3 (tri) mjeseca prije podnošenja prijave za sve punoljetne članove domaćinstva;
* uvjerenje Federalnog zavoda za penzijsko i invalidsko osiguranje o visini penzije u posljednja 3 (tri) mjeseca prije podnošenja prijave za članove domaćinstva koji ostvaruju pravo na penziju;
* uvjerenje Javne ustanove „Kantonalni centar za socijalni rad“ Sarajevo o ostvarenim pravima;
* potvrda banke o otvorenom tekućem računu na ime podnosioca prijave.

**V – POSTUPAK PROVJERE I DODJELE JEDNOKRATNE NOVČANE POMOĆI**

V.1. Komisija za pregled prispjelih prijava po osnovu javnog poziva, imenovana od strane Općinskog načelnika Općine Stari Grad Sarajevo, će svaki mjesec u toku kalendarske godine razmatrati prispjele prijave po ovom Javnom pozivu.

V.2. Prijave uz koje ne bude dostavljena tražena dokumentacija iz koje je vidljivo da su ispunjeni uslovi iz ovog Javnog poziva, biće odbačene, te će Služba za boračko-invalidsku zaštitu i socijalna pitanja Općine Stari Grad Sarajevo o istom pismenim putem obavijestiti podnosioca prijave.

V.3. Na adresi prebivališta podnosioca prijave na ovaj Javni poziv, sekretar mjesne zajednice na čijem se području nalazi stambeni objekat podnosioca prijave, izvršit će uvid u stanje i uslovnost domaćinstva i objekta u kojem domaćinstvo živi, o utvrđenom sačiniti zapisnik, te isti dostaviti Komisiji.

V.4. Komisija će izvršit uvid u dostavljenu dokumentaciju, provjeriti činjenice navedene u prijavi i dostavljenoj dokumentaciji po ovom Javnom pozivu, te u slučaju osnovanosti prijave podnositelja, dostaviti Općinskom načelniku prijedlog za donošenje Zaključka o dodjeli jednokratne novčane pomoći kao socijalne pomoći.

**VI – POSTUPAK PODNOŠENJA PRIJAVA**

Prijave sa dokumentacijom traženom ovim Javnim pozivom podnose se direktno na protokol Općine Stari Grad Sarajevo (šalter za prijem podnesaka) ili preporučeno putem pošte na adresu:

**OPĆINA STARI GRAD SARAJEVO**

**Služba za boračko-invalidsku zaštitu i socijalna pitanja**

**Ulica Zelenih beretki broj 4 71000 Sarajevo**

sa naznakom**: „Prijava na Javni poziv za dodjelu jednokratne novčane pomoći**

**kao socijalne pomoći licima u stanju socijalne potrebe“**

Na poleđini koverte obavezno se navodi: ime i prezime podnosioca prijave, adresa prebivališta i kontakt telefon.

**Javni poziv ostaje otvoren do kraja tekuće kalendarske godine, odnosno do 31.12.2024. godine.**

**Nepotpune prijave neće se uzeti u razmatranje.**

Sve dodatne informacije vezane za Javni poziv mogu se dobiti svakim radnim danom, pozivom na brojeve telefona 033/282-397 ili direktno u prostorijama Službe za boračko-invalidsku zaštitu i socijalna pitanja (objekat „A“ administrativnog sjedišta Općine Stari Grad Sarajevo, III sprat, kancelarije broj 301).

**OPĆINSKI NAČELNIK**

**Irfan Čengić**

Broj: 08-31-4084/24

Sarajevo, 10.05.2024. godine